amanoisuno/poetBack huggingface dataset:
送一萬回 釋德洪 
當年随我出西州，到處雲山共勝游。那料秦淮烟雨裏，倚筇看子上孤舟。
道逢南嶽太上人游京師戲贈其行 釋德洪  衡山
野外相逢一笑新，十年峰頂卧雲人。却將南楚登山脚，去踏東華沒馬塵。
僧從事文字禪三首  其一 釋德洪 
中郎書異爲忠孝，右轄詩清付水雲。林下一燈長到曉，此生真復是知聞。
僧從事文字禪三首  其二 釋德洪 
一麟衆角失精彩，尺璧千崖發耿光。借面北人無四目，獨餘方寸是慈祥。
僧從事文字禪三首  其三 釋德洪 
三多授子文章法，壞衲酬吾老大心。簾捲暮凉烟翠重，一聲雲斧覺山深。
金陵獄中謝人惠茶 釋德洪 
寶公關鏁尋常事，諗老家風氣味長。十載故人情外意，一杯今日雨前香。
随與珉秀七八衲子爲辦寒具 釋德洪 
幽人十月猶絺綌，萬瓦霜清木葉號。賴有西鄰念衰冷，夜窗叢手辦衣袍。
寄道夫三首  其一 釋德洪 
卧誦故交風雨散，忽驚時序歲時同。遥知吏散無餘事，只有花枝遶郭紅。
寄道夫三首  其二 釋德洪 
石渠天祿略上口，長嘯簿書欺得人。龍卷大身藏一髪，兒曹聊爾與相親。
寄道夫三首  其三 釋德洪 
昭默老禪最高遁，孤風聞說不容攀。煩君倒用彭澤印，折簡招之應出山。
會廣南因上人 釋德洪  庐山
我昔南游跨海還，夢中常憶海邊山。匡廬忽見山中客，果笑人間是夢間。
超然在東華作此招之 釋德洪 
芒鞋踏破成何事，坐榻塵埋只汗顔。齋鉢生涯唯澗飲，結茅終待老鍾山。
時余適金陵定居定林超然將南歸從余游以爲詩讖也復次其韻 釋德洪 
袖手對君增白業，照溪嗟我減朱顔。遥知歲晚歸心急，不爲江南卧看山。
圓上人覓詩 釋德洪 
平生百態不掛眼，倚杖看雲慵解包。湘水叢林多古格，何妨一鉢穩安巢。
至邵州示胡强仲三首  其一 釋德洪 
平生厭飫水雲間，老境優游剩得閒。遠謫瘴鄉君勿歎，天教更看海南山。
至邵州示胡强仲三首  其二 釋德洪 
情緣不斷自消滅，浮念欲生無起因。多謝鍊磨金出鑛，敢辭枷鏁夢中身。
至邵州示胡强仲三首  其三 釋德洪 
盧能嶺上容君看，彌勒樓前借汝觀。成佛捷途當舉足，不須平地致艱難。
書資國寺壁 釋德洪 
行藏獨許青山見，議論猶容亂石聞。勿謂衲盲貧勝我，谿分明月谷量雲。
送圓監寺持鉢之邵陽 釋德洪 
叢林職似驚羣雁，供給情如反哺烏。梅蘂犯寒持鉢去，山茶出屋得歸無。
贈欽上人 釋德洪 
嫩日柔風春恰曉，花光醉人濃可皛。到山不必問老師，春色爲儂都說了。
與法護禪者 釋德洪 
手抄禪林僧寶傳，暗誦石門文字禪。揀得湘西好三角，春風歸去弄雲泉。
示觀上人 釋德洪 
觀公短小精悍色，試手来參五味禪。挂起北窗都會取，湘江雲水自連天。
在百丈寄靈源禪師二首  其一 釋德洪 
暗中樹影平生意，水底魚蹤病後機。想見道容無住著，倚藤閑看暮雲歸。
在百丈寄靈源禪師二首  其二 釋德洪 
平昔追随骨海心，暮年粥飯並叢林。朅来萬事撩人笑，此去青山爲我深。
次韻兀翁 釋德洪 
漁人寄語兀翁道，出沒烟波各有由。死見鑊湯如攧浪，愛魚心在未甘休。
次韻空印遊山九首  其一 釋德洪 
法真有子是彌天，派出南屏共一源。魯鈍經旬陪夜語，浪持短綆汲深淵。
次韻空印遊山九首  其二 釋德洪 
危徑盤空一線微，游人舉足已先疲。大圓光透難遮掩，不學龍牙眼似眉。
次韻空印遊山九首  其三 釋德洪 
騰騰兀兀地行仙，依約曾參蜆子禪。古廟紙錢堆裏睡，從教歲月自推遷。
次韻空印遊山九首  其四 釋德洪 
萬層翠巘玉崔嵬，獨自憑闌日幾回。知有芙蓉更深秀，振筇何幸獲追陪。
次韻空印遊山九首  其五 釋德洪 
凝佇殘陽眼力微，孤雲偶伴野僧歸。形容萬古溈山色，正賴晴嵐與夕暉。
次韻空印遊山九首  其六 釋德洪 
蟠龍不許在層淵，一句全提賴發宣。慚愧兒孫家法在，未施聲色透重玄。
次韻空印遊山九首  其七 釋德洪 
寶塔當煩妙語傳，要令此地福人天。個中已有全身見，何用分身徧大千。
次韻空印遊山九首  其八 釋德洪 
未言酬倡多佳句，半月游山亦自賢。我亦生涯無窖子，願陪香火餞餘年。
次韻空印遊山九首  其九 釋德洪 
大溈願力有誰同，貫日精神吐白虹。我酌軾公泉歎息，此源有盡水無窮。
宗上人求偈之江南 釋德洪 
川舌一從嘗虜饌，山衣三載濕湘雲。挑包又過江南去，鶗鴂遥知半路聞。
送範上人乞食 釋德洪 
衆魔不敵精進力，萬行難過平等心。持鉢莫辭穿聚落，道人随處是叢林。
濟上人求偈二首  其一 釋德洪 
圓通搥碎牢關後，古鏡發光金石開。穩坐龍安今七日，從教山路滑于苔。
濟上人求偈二首  其二 釋德洪 
李珣骨已成丘壟，仲遜身猶占水雲。扶策南来山滿眼，實頭鄉話與誰論。
芭蕉 釋德洪 
鳳尾争高照映人，玉芽明潔出埃塵。也知欲救衆生病，共現如来智智身。
次韻無諍見懷三首  其一 釋德洪 
韻傾瘦字試烏絲，苦語偏多别後思。青巘君能容易去，白鷗愧我負幽期。
次韻無諍見懷三首  其二 釋德洪 
數篙雲碧卷晴空，無數巖花落醉紅。滿袖東風疏雨後，却欣春露一甌同。
次韻無諍見懷三首  其三 釋德洪 
老眼慵看讀過書，十年心迹更誰於。青松我欲追三徑，白髪誰令繼二疏。
三月二十日夢人持獼猴見贈乞詩口舌 釋德洪 
長臂幽姿要性靈，寫經欣得爾添瓶。不須睡著惺惺著，窗外聞人喚便應。
三月二十三日心禪餉余新麪白蜜作二首  其一 釋德洪 
三月東荘新麥熟，碾遲羅細玉塵香。要看十字開籠餅，寄與菴頭老儼嘗。
三月二十三日心禪餉余新麪白蜜作二首  其二 釋德洪 
老儼年来百不忺，最嫌苦淡不嫌甜。蜜中有味中邊絕，莫笑山居世味添。
與謙知藏二首  其一 釋德洪 
老爛叢林四十年，平生跛挈但随緣。未言親見雲居老，只識歸言亦自賢。
與謙知藏二首  其二 釋德洪 
諸方法席慵擡眼，懶墯成羣妒忌深。此老把茅如覆頂，却能努力捍叢林。
木上人久游歸宗贈之二首  其一 釋德洪 
熏烝聞見有源流，詩學寒谿老比丘。勿訝談禪太文彩，從来虎穴不生彪。
木上人久游歸宗贈之二首  其二 釋德洪  庐山
携詩過我亦翛然，百孔寒光壞衲穿。日與廬山對酬酢，故應妙語嚼芳鮮。
游跫然亭 釋德洪 
道火何曾燒著口，問透法身藏北斗。當時我若見雲門，一杖打殺乞與狗。
臨濟大師生辰 釋德洪 
靖康二年四月十，眼見耳聞信不及。三玄三要都掲開，露出法身赤吉力。
瀟湘八景 山市晴嵐 釋德洪 
朝霞散綺仗天容，無際山嵐分外濃。風土蕭條人跡静，林蹊花木自鮮穠。
瀟湘八景 洞庭秋色 釋德洪  洞庭湖
秋霽湖平徹底清，滄浪隱映曜光輪。寒光炯炯爲誰好，倚岸憑欄興最清。
瀟湘八景 江天暮雪 釋德洪 
長空暝色黯陰雲，六出飄花墮水濱。萬境沈沈天籟息，溪翁忍凍獨垂綸。
瀟湘八景 瀟湘夜雨 釋德洪 
嶽麓甍簷蒼莽中，蕭蕭江雨打船篷。一聲長笛人何去，篛笠簑衣宿葦叢。
瀟湘八景 漁村落照 釋德洪 
目斷青帘在水湄，臨風漠漠映斜暉。漁郎笑傲蘆花裏，乘興回家何處歸。
瀟湘八景 遠浦歸帆 釋德洪 
水國烟光映夕暉，誰家髣髴片帆歸。翩翩鷗鷺西風急，凝盻滄洲眼力微。
瀟湘八景 煙寺晚鐘 釋德洪 
輕煙罩暮上黄昏，殷殷疏鐘度遠村。略彴横溪人迹静，幡竿縹緲插山根。
瀟湘八景 平沙落鴈 釋德洪 
寂寞蒹葭亂晚風，江波瀲灔浸秋空。横斜倦翼歸何處，一點漁燈杳靄中。
春詞五首  其一 釋德洪 
映門楊柳未全遮，纔有柔條自在斜。不信春寒猶有雪，誤驚飄舞作飛花。
春詞五首  其二 釋德洪 
春到梅梢雪未知，横斜初見過墻枝。暗香愁絕無人問，一再風前月上時。
春詞五首  其三 釋德洪 
昨夜江村雨一犁，白沙江路曉無泥。戲波拍拍鳧雛暖，掠岸翩翩燕子低。
春詞五首  其四 釋德洪 
曉霽晴湖已拍橋，橋邊春色解相撩。分疏積雨饒鶯舌，拘束東風倩柳條。
春詞五首  其五 釋德洪 
郊原雨歇看春耕，繭栗能駝稚子行。青杏欲嘗先齒軟，海棠開徧恰新晴。
春日作 釋德洪 
山前山後花半紅，橋頭橋尾柳揺空。流鶯枝上未成語，始囀一聲来去風。
殘梅 釋德洪 
殘香和雪隔簾櫳，只待江頭一笛風。今夜回廊無限意，小庭疏影月朦朦。
次韻通明叟晚春二十七首  其一 釋德洪 
琴筑春流漲淺灘，圓吭幽鳥語林端。纖蒲水荇空凄寂，背立東風整釣竿。
次韻通明叟晚春二十七首  其二 釋德洪 
綠徧西園春正殘，青梅小摘嗅仍看。單衣初試殊清爽，更愛凉風掠面寒。
次韻通明叟晚春二十七首  其三 釋德洪 
落花片片怨春陰，霧雨那堪更作霖。小院晚春猶惜掃，欲穿凖擬倩金針。
次韻通明叟晚春二十七首  其四 釋德洪 
散衣行處雨初涼，庭院誰家柳暗墻。倚杖南軒看修竹，快人解籜玉蒼蒼。
次韻通明叟晚春二十七首  其五 釋德洪 
居近幽林復碧江，水光林翠到西窗。鷓鴣啼竹聲相應，鸂鶒眠沙只一雙。
次韻通明叟晚春二十七首  其六 釋德洪 
落英寂寂草離離，天氣清和得所宜。頭面惺愡快清曉，可人惟有海棠枝。
次韻通明叟晚春二十七首  其七 釋德洪 
枝上啼禽毛羽光，商量密葉恰能藏。路旁垂柳陰堪歇，墻外櫻桃小可嘗。
次韻通明叟晚春二十七首  其八 釋德洪 
題詩徑欲挽春還，噪吻吟窗秃筆端。寂寞却憐當檻竹，嫩黄新嫋出林竿。
次韻通明叟晚春二十七首  其九 釋德洪 
晝永呼童挂北軒，青山無數卧披看。獨憐杜宇啼聲晚，催發芭蕉戰莫寒。
次韻通明叟晚春二十七首  其一○ 釋德洪 
桃李無言暗淺深，曉雲慚愧不成霖。化工勝却耶谿女，繡徧園林不犯針。
次韻通明叟晚春二十七首  其一一 釋德洪 
去歲春游愛野棠，今年還復出東墻。行思往事心猶在，却照清溪鬢已蒼。
次韻通明叟晚春二十七首  其一二 釋德洪 
睡魔晝永不能降，一夢春晴賞北窗。只有敲門漫谿叟，也嫌疏懶世無雙。
次韻通明叟晚春二十七首  其一三 釋德洪 
山桃噴火柳垂絲，野店溪橋處處宜。我作春游亦清散，榆錢聊挂瘦藤枝。
次韻通明叟晚春二十七首  其一四 釋德洪 
困人天氣渇思漿，喜有人家密竹藏。稚子不知僧不飲，壓糟醇釅勸人嘗。
次韻通明叟晚春二十七首  其一五 釋德洪 
春心百種竟衰殘，幽事侵尋尚數端。清晚閑題記新竹，粉衣香滑一竿竿。
次韻通明叟晚春二十七首  其一六 釋德洪 
清晨花下露團團，飛鳥行吟仰面看。傑句天資人不及，勿嗔島瘦與郊寒。
次韻通明叟晚春二十七首  其一七 釋德洪 
壓枝萬朵濃如繡，初歇連綿十日霖。穿蘂蝶鬚輕似線，刺香蜂尾快于針。
次韻通明叟晚春二十七首  其一八 釋德洪 
倦行放步卧垂楊，誰打鞦韆笑隔墻。風物惱人情不淺，歸来山色更青蒼。
次韻通明叟晚春二十七首  其一九 釋德洪 
夜凉静話欣同榻，春晚分題喜共窗。解笑疏狂才莫敵，詩禪美譽舊傳雙。
次韻通明叟晚春二十七首  其二○ 釋德洪 
紅梅真是醉吴姬，浴罷偎風事事宜。吟次紛紛落紅雨，小禽飛去動危枝。
次韻通明叟晚春二十七首  其二一 釋德洪 
從游法侣意何長，况更深雲僻處藏。共喜春山有新事，小窗晴試露芽嘗。
次韻通明叟晚春二十七首  其二二 釋德洪 
南来還復見春殘，歷亂愁人恰萬端。賈誼少年能肆筆，太公垂白始投竿。
次韻通明叟晚春二十七首  其二三 釋德洪 
楊花滿院掩深關，半摺文書偃卧看。幽鳥等閑回睡眼，暖風時復破春寒。
次韻通明叟晚春二十七首  其二四 釋德洪 
春寒瘦骨病難禁，多謝新晴霽晚霖。自補衲衣矮窗下，黄鸝聲好屢停針。
次韻通明叟晚春二十七首  其二五 釋德洪 
劇笑自知躋奥室，好詩安敢望門墻。饒君麗句春難敵，輸我朱顔鬢未蒼。
次韻通明叟晚春二十七首  其二六 釋德洪 
深院無人得散衣，海棠經雨更相宜。若爲化作翩翩蝶，遶此扶疏竹外枝。
次韻通明叟晚春二十七首  其二七 釋德洪 
清絕新詩寫硬黄，著籖端爲密收藏。自驚短拙知何限，愛子高才見未嘗。
海棠 釋德洪 
酒入香腮笑未知，小粧初罷醉兒癡。一枝柳外墻頭見，勝却千叢著雨時。
和余慶長老春十首  其一 釋德洪 
野梅官柳不勝春，妒面愁眉各鬬新。欲作清詩成瘦坐，生憎白雨解催人。
和余慶長老春十首  其二 釋德洪 
葉欲藏禽花沒腰，春愁疊疊覺難消。碧雲新月誰梳鬢，翠浪柔風自織綃。
和余慶長老春十首  其三 釋德洪 
鳬鷗水暖聚圓沙，带雨春湖脉脉斜。翠線受風遮徑柳，燕脂含雨隔籬花。
和余慶長老春十首  其四 釋德洪 
葉雲誰剪芘花身，花厎何人笑語頻。應是流鶯訴心事，窺墻欲見恨無因。
和余慶長老春十首  其五 釋德洪 
一盞露芽袪睡思，半簾疏雨作愁媒。似聞池館花如海，杖策當爲得得来。
和余慶長老春十首  其六 釋德洪 
嫩寒清曉欲留春，睡足山中樂事新。珠玉等閑無脛至，風流全付茂陵人。
和余慶長老春十首  其七 釋德洪 
柳如西子舞時腰，飛絮初狂雪未消。多謝余郎造化手，解拈春色寫鮫綃。
和余慶長老春十首  其八 釋德洪 
雨過清流走白沙，隔籬紅杏一枝斜。可堪風日濃于酒，更愛君詩麗似花。
和余慶長老春十首  其九 釋德洪 
舊游新事兩關身，花下清晨吉𠸻頻。野步尋梅曾共樂，夜詩聯鼎願相因。
和余慶長老春十首  其一○ 釋德洪 
人笑才高真禍本，自驚詩好是窮媒。貪看百尺遊絲轉，忽見雙飛乳燕来。
遊西湖北山二首  其一 釋德洪  西湖
幽草青青繞竹扉，雨餘人在杏園西。無端黄鳥驚春夢，正向綠蘿深處啼。
遊西湖北山二首  其二 釋德洪  西湖
春園南北筍過墻，墻下離離草更香。啼鳥野花無問處，蒼山牢落下殘陽。
次韻超然春日湘上二首  其一 釋德洪 
暮年身世極南邊，病眼愁看北客船。憶著金明池上路，寶津晴瓦隔霏煙。
次韻超然春日湘上二首  其二 釋德洪 
年少無愁事業新，小詩寫得楚江春。已知字字愈頭痛，可是駸駸解逼人。
春晚二首  其一 釋德洪 
方見柳條堪結紐，忽驚梅葉解藏禽。春歸掣肘徑不住，院落殘紅一寸深。
春晚二首  其二 釋德洪 
閑愁一寸在垂楊，遊絲百尺拖清曉。榆錢滿地贖春歸，山茶昨夜都開了。
長春花 釋德洪 
人間花亦有仙骨，卯酉發妝呼不醒。醉裏那知更歲月，韻高班草卧空庭。
上巳 釋德洪 
桃花落盡柳陰成，寒食風光小雨晴。半掩寶書憑几坐，滿庭芳草爲誰生。
題黄山壁 釋德洪 
夜雨曉晴春盎盎，綠愁紅醉思迢迢。獨存滋味無人會，笑看柔風拂柳條。
初夏四首  其一 釋德洪 
嘒嘒新蟬綠葉遮，一聲臨晚到山家。未應春色全歸去，猶有芳叢刺史花。
初夏四首  其二 釋德洪 
野水稻苗青拂岸，柘岡麥穗熟分岐。前村父老胥歡甚，笑指橋邊露酒旗。
初夏四首  其三 釋德洪 
院落寥寥日正長，小梅初熟亞枝黄。午窗書引昏昏思，角簟宜開舊竹牀。
初夏四首  其四 釋德洪 
流鶯聲老綠楊中，欄檻蕭疏墮晚紅。二十四番花信重，園林又覺轉熏風。
南軒 釋德洪 
南軒日静小簾開，百舌無端喚夢回。莫爲楊花不相識，随風還解過墻来。
次韻方夏日五首時渠在禹谿余乃居福嚴  其一 釋德洪 
殘書半摺立風檐，欲步還慵睡未忺。忽憶故人談笑處，擘蓮嘗芡禦炎炎。
次韻方夏日五首時渠在禹谿余乃居福嚴  其二 釋德洪 
聲華籍甚淛東西，胸次玲瓏絕坎蹊。那料南来遭白眼，强顔腰作偃松低。
次韻方夏日五首時渠在禹谿余乃居福嚴  其三 釋德洪 
山縣蕭條早放衙，蓮塘無主自開花。三义路口炊煙起，白瓦青旗一兩家。
次韻方夏日五首時渠在禹谿余乃居福嚴  其四 釋德洪 
水閣風微快葛衣，沙村返照淡餘暉。數聲楚些無情思，不似吴中緩緩歸。
次韻方夏日五首時渠在禹谿余乃居福嚴  其五 釋德洪  西湖
我憶西湖山水清，君詩說盡欲歸情。何時京口同煙艇，柔櫓咿啞短作程。
嘗盧橘 釋德洪 
皮似柿椑髪易剝，核如龍眼味芳鮮。滿盤的礫如金彈，叢手分嘗憶去年。
新竹 釋德洪 
琅玕數本倚墻陰，新筍均條忽作林。昨夜小軒添得境，却煩佳月碎篩金。
秋晚三首  其一 釋德洪 
梨杖晚經桑柘塢，園林秋盡露人家。破籬犬吠柴門掩，寒犢自歸山日斜。
秋晚三首  其二 釋德洪 
碧雲紅樹晚相間，佇立不堪游子情。劃破秋空一行鴈，斷腸南去兩三聲。
秋晚三首  其三 釋德洪 
紫梨紅棗八九樹，竹屋柴門三四家。機杼聲遲秋日晚，遶籬寒菊自開花。
雪中山茶 釋德洪 
綠羅架上破紅裙，占得春多獨有君。那料曉來猶带雪，素衣丹頂鶴成羣。
妙高梅花 釋德洪 
戲折寒梅畫裏傳，便知香爨攬佳眠。愛吾花木逡巡有，乾笑春風入暮年。
琛上人所蓄妙高墨戲三首  其一 釋德洪 
年年長恨春歸速，脫手背人收拾難。那料高人筆端妙，一枝留得霧中看。
琛上人所蓄妙高墨戲三首  其二 釋德洪 
脩葉鬧花增秀色，爲誰幽徑撒秋香。還如此元行藏處，不爲無人亦自芳。
琛上人所蓄妙高墨戲三首  其三 釋德洪 
一幅湘山千里色，碧天如水蓋秋寛。磨錢作鏡時一照，乞與禪齋坐卧看。
次韻翁教授見寄 釋德洪 
仙郎落筆敏驚鴻，文字追回兩漢風。脱腕舊聞供十吏，探懷行看取三公。
夢中作 釋德洪 
無賴春風試怒號，共乘一葉傲驚濤。不知兩岸人皆愕，但覺中流笑語高。
紀夢 釋德洪 
玉纖金釧隔窗紗，醉整殘妝滿鏡花。撼地跳珠千丈白，骨飛寧復用毛車。
過小院僧窗有假山絕妙作廬山勢書此 釋德洪  庐山
廬阜歸心久未降，夢魂時復渡湓江。忽驚古寺秋庭上，翠蹙煙巒對矮窗。
次韻五首  其一 釋德洪 
成破須臾知世相，雨雲翻覆見交情。何時一葉春湖闊，塞管橫風夜月清。
次韻五首  其二 釋德洪 
正爾思山想歸路，偶行看雪立階除。忽驚晝永軒窗迥，推抵清寒擁燎罏。
次韻五首  其三 釋德洪 
懷中但自除衣垢，面上從教有唾痕。負日風檐成坐睡，夢隨鷗鷺落江村。
次韻五首  其四 釋德洪 
莓苔徧地榆錢滿，院落無人柳絮飛。信手翻書香篆冷，夕光山翠上窗扉。
次韻五首  其五 釋德洪  庐山
措置已落古人後，猛省令人愧衲裙。廬山好處軒窗在，留眼歸看五老雲。
次韻巽中見寄四首  其一 釋德洪 
君才俊卻海東青，鼻笑生華筆有靈。寄我小詩足風味，展開如對鏡中形。
次韻巽中見寄四首  其二 釋德洪 
臥念高人最起予，時時想見秀眉疏。石門自古無佳句，寄語雲山莫放渠。
次韻巽中見寄四首  其三 釋德洪 
停蓄幽懷萬頃波，一傾要及少年時。正當清嘯尋君去，已辦登山綠玉枝。别後夢歸關不住，得歸車已走先鋒。催詩疥子撈春甕，有味難言却皺容。
謝人惠蘆雁圖 釋德洪 
道林煙雨久不到，忽見橘州蘆雁行。笑裏筆端三昧力，坐中移我過瀟湘。
湓江宿舟中 釋德洪 
琵琶亭下孤舟宿，夜静風清水四圍。蝴蝶夢中江月白，蘆花鳴笛釣船歸。
過蕪湖晚望 釋德洪 
盡日舟中情思疲，晚来何處最幽奇。沙鷗數隻妝江面，雲带兩條山畫眉。
東流阻風 釋德洪 
秋葉叢邊風索索，迎賓亭下水瀰瀰。蓼花深處老漁父，更把牀頭羌笛吹。
次韻孫先輩見寄二首  其一 釋德洪 
從来佳句出寒餓，太白飄零子美窮。箸下萬錢如有意，作詩遣興不須工。
次韻孫先輩見寄二首  其二 釋德洪 
長欲探懷取卿相，對人信口比伊周。安知投老空拳在，句法不醫雙鬢秋。
過湘江題慈雲寺壁 釋德洪 
慈雲寺在古城隈，月閣風軒照水開。獨倚闌干秋雨後，青山相逐渡江来。
再遊讀舊題 釋德洪 
渡頭路入白雲隈，斷岸柴門窈窕開。忽憶去年曾過此，拂塵閑看舊題来。
晚歸福嚴寺 釋德洪 
淺抹濃堆翠却煙，老松無數更蒼然。石梯又入千峰去，時見樓臺夕照邊。
次韻亭上人長沙雪中懷古二首  其一 釋德洪 
楚國樓臺凌九霄，軟風行復弄柔條。當年絃管今何處，飛雪滿空如舞腰。
次韻亭上人長沙雪中懷古二首  其二 釋德洪 
數峰江上曉不見，指點先煩楖標條。却望蒼崕尋折榦，偃松梢重壓龍腰。
書白水寺壁 釋德洪 
寒巖花木鬭迎春，古寺修筠戰雨聲。負日晴軒成坐睡，朦朧何處鷓鴣鳴。
過長馬市 釋德洪 
長馬人家古道旁，秋来禾黍已登場。池塘水落菱蒲冷，籬落霜晴橘柚黄。
書湛然亭 釋德洪  庐山
家在匡廬疊翠層，雲開彷彿見微稜。褰衣欲上千巖去，隔岸扁舟喚不應。
次韻張敏叔畫桃梅二首  其一 釋德洪 
要看紅雨滴殘春，作陣驚飛亂蝶群。好在一枝長不死，謾煩詩筆掃煙雲。
次韻張敏叔畫桃梅二首  其二 釋德洪 
玉骨冰姿過眼空，却煩摹刻倩詩工。暗香錯莫知誰寫，多謝黄昏一陣風。
送覺先歸大梁二首  其一 釋德洪 
殘秋千里游梁去，破浪扁舟别我来。對坐無言看山月，一庭松雨在莓苔。
送覺先歸大梁二首  其二 釋德洪 
閑人忙事莫參差，各夢同牀暗發嗟。相值一懽難把玩，摩頭輸子看京華。
題賁遠書房 釋德洪 
軒上仙郎面如玉，檻前修竹翠于葱。壁開他日春眠足，應對同僚話故叢。
李商老自山北道中作詩見寄次韻 釋德洪 
蹇驢醉頬兀紅酣，眼艶秋波望翠嵐。長向詩中見風度，愛君筆力似黔南。
初至崖州喫荔枝 釋德洪 
口腹平生厭事治，上林珍果亦嘗之。天公見我流涎甚，遣向崖州喫荔枝。
至海昏三首  其一 釋德洪 
前身定是赤頭璨，風帽自欹麻苧衣。久客瓊崖看詩律，袖中藏得海山歸。
至海昏三首  其二 釋德洪 
我老又窮交舊絕，姓名面目畏知聞。餐痂是病竟不悟，裹飯相從獨有君。
至海昏三首  其三 釋德洪 
天公無計奈此老，時復致之拴索間。寄語故人休念我，幸因王事得游山。
次韻壁間蔣侯詩 釋德洪 
軒前叢玉是誰種，笑裏風姿件件宜。耐久節高真不屈，此情惟有雪霜知。
遊石臺寺 釋德洪 
歲晏身心無一事，江山信美又吾鄉。去年今日黄河北，夜趁明駝上太行。
永固登小閣 釋德洪 
老僧乞食城郭去，小閣無人獨自登。急雨忽来添瞑色，諸峰領畧露寒層。
會性之山中二首  其一 釋德洪 
秋来林下偶相尋，松雨風泉一徑深。小立聽君臨水語，十分知我住山心。
會性之山中二首  其二 釋德洪 
江山千里笑談中，暖熱寒泉出伏龍。却看秋容能拂掠，夕陽無語斂眉峰。
守道太尉醉鄉 釋德洪 
懽伯平生數往還，箇中城郭未嘗關。暮歸健倒三四五，憑仗酪奴扶玉山。
世明九客同登滕王閣索詩口占 釋德洪  滕王阁
西山出雲青未了，九客憑欄一笑時。秋天便是一張紙，寫取江南覺範詩。
贈胡子顯八首  其一 釋德洪 
小縣風光秀句傳，太平無象宰君賢。雖非社日長聞鼓，不是炊時亦有煙。
贈胡子顯八首  其二 釋德洪 
作官要自有家法，童稚熏蒸飽見聞。堆案文書談笑了，先將勤政報君恩。
贈胡子顯八首  其三 釋德洪 
去年苛政如狼虎，盗賊縦横民散居。那料春来見天日，抱孫門巷買犁鉏。
贈胡子顯八首  其四 釋德洪 
社飲扶携春日和，柘岡麥壟竟相過。不因舊歲追胥苦，安得春来喜氣多。
贈胡子顯八首  其五 釋德洪 
無數花紅霞委地，幾重雲碧幕攤空。遥知客退西園裏，盡落登臨語笑中。
贈胡子顯八首  其六 釋德洪 
庭訟凋殘道氣增，早衙清磬夜香燈。吏人莫作官人看，我是南州有髪僧。
贈胡子顯八首  其七 釋德洪 
弄晴雨過秧針出，花信風来麥浪寒。想見豐登民訟少，長官行摺道書看。
贈胡子顯八首  其八 釋德洪 
煙鬟散亂猶梳月，谷口含胡欲吐雲。山寺閉門春睡足，可憐憑檻不同君。
何忠孺出芝草三本皆黄色指其小者曰昔登第時産此今重華爲作此 釋德洪 
家山又産靈芝瑞，天獨於君著意深。層秀已成重蓋兆，色黄更類笏頭金。
古鼎 釋德洪 
器分三足真神物，具體而微有旨哉。我識地靈先獻瑞，知公才業足鹽梅。
舟行書所見 釋德洪 
剩水殘山慘淡間，白鷗無事小舟閒。箇中著我添圖畫，便似華亭落照灣。
東坡羮 釋德洪 
分外濃甘黄竹筍，自然微苦紫藤心。東坡鐺內相容攝，乞與饞禪掉舌尋。
宿芙蓉峰書方丈壁三首  其一 釋德洪 
二十六窩猨臂上，夜晴引手酌星河。忽驚此地羊腸險，世路羊腸嶮更多。
宿芙蓉峰書方丈壁三首  其二 釋德洪 
赤髭病客煙瘴面，漆瞳道人冰雪容。俯檻夜殘看落月，不知脚下有千峰。
宿芙蓉峰書方丈壁三首  其三 釋德洪 
人間熱惱不到處，一室篝燈到曉明。枕臂聊爲吉祥卧，雪猨聲與夢俱清。
過寶應訪達川不遇書其壁 釋德洪 
屋老僧殘湘水濱，叢林氣象傲比鄰。莫嫌川客貧徹骨，滿院青春不借人。
次韻曾侯分春亭 釋德洪 
杖藜庭下花如海，紅浪顛風急雨時。分得春歸無著處，都將裁刻入新詩。
次韻晚起 釋德洪 
春眠失曉殊可喜，紅日曈曨聞喚起。平生嚼蠟觀世間，一覺夢鄉如此矣。
次韻春風 釋德洪 
吹鬢風俱小雨来，殘紅掃盡露蒼苔。稻畦綠錦無邊幅，更欲煩君爲剪裁。
次韻題葆光菴 釋德洪 
一菴萬事不挂眼，孤坐枵然龜六藏。漆園摸索太饒舌，强爲立名爲葆光。
次韻棋堂 釋德洪 
畫戟叢中小寢驚，日長閑試道衣輕。含風廣厦過微雨，賓從時聞下子聲。
次韻西樓 釋德洪 
萬古湘江繞故城，水光夕照動檐楹。行人仰看春風軟，吹落憑欄笑語聲。
三月登湘陰景醇湖山堂時江漲而雨未止 釋德洪 
煙雨溟濛暗小窗，湖山堂下水連江。已欣一葉浮千頃，更愛飛来白鳥雙。
又登鄧氏平遠樓縱望見小廬山作 釋德洪  庐山
倚欄天際數歸帆，春在滄州數筆間。我與小樓俱是畫，雨中猶復見廬山。
意行入古寺見鄧生之富以谷量牛馬寺舊藉余賦詩 釋德洪 
清明雨過快晴天，古寺尋春亦偶然。濃笑春風窮似我，也將柳絮當榆錢。
南嶽會禪師往京口省枯木老禪過余湘上夜語及前詩三絕要謁夢蝶老居士不覺有懷其人 釋德洪  衡山
若逢夢蝶庵中老，爲道歸期壓舊年。肯施獨龍岡畔地，大勝小嶺買山錢。
會師胡盧而笑曰獨無語以餞我乎因賦此 釋德洪 
倦卧耆闍峰頂雲，呼船閒立楚江濆。愛師任運如湘月，影入千江體不分。
贈覺成上人 釋德洪 
雲泉措置萬事外，鬚髪凋零伸欠中。想見龍城山下路，一川秋色稻花風。
送向禪者省親約三月時復来 釋德洪 
小雨初晴上元過，湘江水生圖畫開。江南今日且歸去，杜宇啼時還復来。
次韻惠梅禪師見寄秋日四首  其一 釋德洪 
客情容易到雙眉，乾沒晴湘夜月暉。風露滿庭人未寢，飛螢故入小簾幃。
次韻惠梅禪師見寄秋日四首  其二 釋德洪 
長廊廣殿午風清，禪倦何妨曳履行。歡喜閒中有奇事，鑷髭空對紙窗明。
次韻惠梅禪師見寄秋日四首  其三 釋德洪 
兑高山水目清暉，雨勒孤雲放縦飛。多謝炎凉摧溽暑，更闌静極忽僧歸。
次韻惠梅禪師見寄秋日四首  其四 釋德洪 
飽霜毛穎泛松煤，窗底魚牋自在開。琢得小詩清似玉，步筇時遶紫莓苔。
補東坡遺真姜唐佐秀才飲書其扇 釋德洪 
此生身世兩茫茫，醉裏因君到故鄉。滄海何曾斷地脉，白袍從此破天荒。
次韻蕭子植承務四首  其一 釋德洪 
别後時時想見之，朅来吐語便能奇。夕陽寒带殊山雨，寫出蕭郎醉裏詩。
次韻蕭子植承務四首  其二 釋德洪 
萬鍾我欲解带食，雙璧從来賜立談。君視新豐獨杯客，不因州縣著来簪。
次韻蕭子植承務四首  其三 釋德洪 
錦堂聞有傳夫子，馬鬛倉官卧夕烟。未展玉堂揮翰手，却来從我弄雲泉。
次韻蕭子植承務四首  其四 釋德洪 
秀句端如我晚煙，白髭畫出石門禪。未論翰墨驚流輩，只識蕭郎亦自賢。
英上人手錄冷齋爲示戲書其尾 釋德洪 
五鼎八珍非我事，曲眉清倡乞人争。一帙冷齋夜深話，青燈相對聽秋聲。
入九峰道中 釋德洪 
插身在俗熱惱處，留眼看山寒翠中。修徑掃除知有寺，忽驚窗户濕青紅。
讀和靖西湖詩戲書卷尾 釋德洪  西湖
長愛東坡眼不枯，解將西子比西湖。先生詩妙真如畫，爲作春寒出浴圖。
與超然至谷山尋崇禪師遺踪 釋德洪 
行盡湘西十里松，到門却立數諸峰。崇公事跡無尋處，庭下春泥見虎蹤。
崇山堂五詠爲通判大樂張侯賦 静隱堂 釋德洪 
扶策經行此堂上，萬峰翔集漢江津。山林未放公深隱，只恐功名逼逐人。
崇山堂五詠爲通判大樂張侯賦 信美亭 釋德洪 
小停與客登臨處，閒暇江山又故丘。最愛名花每含笑，更憐幽草解忘憂。
崇山堂五詠爲通判大樂張侯賦 致爽亭 釋德洪 
亭中偶坐悠然見，不學王郎拄笏看。多謝秋山每傾倒，潑雲秀色墮欄干。
崇山堂五詠爲通判大樂張侯賦 妙觀菴 釋德洪 
閑来禪室倚蒲團，幻影浮花入正觀。江月松風藏不得，大千俱在一毫端。
崇山堂五詠爲通判大樂張侯賦 崇山堂 釋德洪 
襄陽林壑精神處，此地正如眉目間。笑看弓彎弄雲水，風流那減謝東山。
書寂音堂壁 釋德洪 
永懷焦管愧平生，任運無心更道情。野火燒廬成露寢，暑天因浴亦江行。
介然館道林偶入聚落宿天寧兩昔雨中思山遂渡湘飯于南臺口占兩絕戲之介然住廬山二十年尚能詳說山中之勝  其一 釋德洪  庐山
城中信宿無所詣，徑作思山破雨歸。偶過南臺同野飯，聽公放意說巖扉。
介然館道林偶入聚落宿天寧兩昔雨中思山遂渡湘飯于南臺口占兩絕戲之介然住廬山二十年尚能詳說山中之勝  其二 釋德洪  庐山
楞伽本在海中央，鉢具懸知挂舊房。不泛木杯驚俗眼，一簑煙雨渡瀟湘。
題清芬軒 釋德洪 
隔屋江梅欲墮飄，幽香細細故相撩。披衣春曉無人見，小立微聞意已消。
次韻資欽提舉遊浯溪 釋德洪 
邁往高風不可攀，老成今獨見波瀾。平生嗜好如漫叟，更在浯溪煙水間。
次韻題德岡鋪 釋德洪 
舊聞清憲使臨卭，今日公能繼此風。舍者從教坐争席，玩龜不廢撫焦桐。
次韻自武岡趨東安道中 釋德洪 
枕孤衾冷月空斜，卧看青燈自委花。逸想醉翁非夢語，酒醒能道客思家。
次韻邵州道中 釋德洪 
斗折清江接暮林，墮江殘月水浮金。松間有風自成曲，清坐不須重整琴。
次韻曾機宜游山湘江晚望 釋德洪 
貪看江草間江花，不覺移舟著淺沙。數筆瀟湘春自曉，橘叢離落露人家。
閏三月經旬雨江漲已及舊痕而湖山堂之下船猶著沙二十七日與天寧清修白鹿龍牙開法同赴景醇飯而廣法益陽来遂掇坐入門湖水漲滿其碧勝鏡景醇曰湖山正爲公輩甚喜作此 釋德洪 
湖山景物亦相知，豈獨紗巾壞衲師。喜我遠来何以見，夜来湖水滿平隄。
巫山圖 釋德洪 
誰開幅紙如方鏡，照見巫山十二鬟。若信朝雲是呵霧，許愁那復置眉間。
古詩云蘆花白間蓼花紅一日秋江慘淡中兩箇鷺鷥相對立幾人喚作水屏風然其理可取而其詞鄙野余爲改之曰換骨法 釋德洪 
蘆花蓼花能白紅，數曲秋江慘澹中。好是飛来雙白鷺，爲誰粧點水屏風。
佛鑑興修天寧而大檀越輻凑六月初吉有雙蓮開殿庭之西池作此 釋德洪 
露井銀牀照碧苔，地靈獻瑞亦奇哉。將成萬壽千楹搆，故遣雙蓮一夜開。
題通判學士適軒 釋德洪 
小軒只著竹方牀，散髪陶然夏簟凉。手倦抛書成午睡，夢回齒頬带茶香。
清侍者自長沙歸雲居来辭且乞偈余斂目想見清自遥田莊拄策而上將及到天亭回視諸峰如關種所作廬山夕陽圖 釋德洪  庐山
到天亭下開春曉，叢摺萬峰螺髻青。瘦策緣雲上峰頂，爲誰粧點夕陽屏。
宿興化寺 釋德洪 
天陰連日不成雨，古寺無人鳥雀喧。立盡黄昏門半掩，縮肩裹被作猨蹲。
心上座余故人慧廓然之嗣而規方外之猶子也過予於湘上夜語有懷廓然方外作兩絕  其一 釋德洪  西湖
風骨東甌語带吴，見君滿眼是西湖。徑山河上今佳否，想見年来鬢亦枯。
心上座余故人慧廓然之嗣而規方外之猶子也過予於湘上夜語有懷廓然方外作兩絕  其二 釋德洪 
十年不得吴中耗，凋盡耆年付等閒。聞道瘦規顔愈少，獨餘此老殿湖山。
寄題勝因環翠亭二首  其一 釋德洪 
遥知與客登臨處，看得雲山到落暉。四注小亭清入畫，萬竿寒玉碧成圍。
寄題勝因環翠亭二首  其二 釋德洪 
萬身高節清癯老，四座飛簷寒影間。門外黄塵吹鬢者，有誰見此坐看山。
次韻夏均父寄曾元素三首  其一 釋德洪 
溪上江山似故鄉，朅来卜築近魚梁。會須一葉浮秋浪，卧看驚飛白鳥行。
次韻夏均父寄曾元素三首  其二 釋德洪 
文章風節冠中朝，聳壑昂霄太華高。想見山陽賓從上，醉圍佳麗寫臨皋。
次韻夏均父寄曾元素三首  其三 釋德洪 
孤鳳丹山五色雛，人呼身後秘行書。高標秀徹如春曉，更愛含風萬頃湖。
廬山雜興六首  其一 釋德洪  庐山
野徑無人花競芳，淡紅疏碧間輕黄。不須折向尊前供，杖屨歸来已自香。
廬山雜興六首  其二 釋德洪  庐山
山中流水水中山，盡日青藜共往還。閒向僧窗看圖畫，不知身在畫圖間。
廬山雜興六首  其三 釋德洪  庐山
幽花疏竹冷梢雲，江北江南正小春。但得青山常在眼，不妨白髪暗随人。
廬山雜興六首  其四 釋德洪  庐山
别開山徑入松關，半在雲間半雨間。紅葉滿庭人倚檻，一池寒水動秋山。
廬山雜興六首  其五 釋德洪  庐山
白水連空不見村，冥冥細雨濕黄昏。秋山咫尺無由到，須信關人不用門。
廬山雜興六首  其六 釋德洪  庐山
秋山木落見遥村，取次人家只隔雲。一陣西風雨中過，數聲笑語嶺頭聞。
道中二首  其一 釋德洪 
蒲柳冥冥花已殘，水田南北是青山。晚村歸路聞啼鳥，家住寒雲縹緲間。
道中二首  其二 釋德洪 
元石無塵處處青，一谿花照碧天晴。山雲亂却来時路，雞犬惟聞洞口聲。
奉要勝軒居實居士三首  其一 釋德洪 
漠漠煙雲映碧流，暖風晴日動鳴鳩。何當綠葉楓林下，杖屨相追結勝遊。
奉要勝軒居實居士三首  其二 釋德洪 
出御未聞歸北闕，角巾長念入西臺。林間三月花猶在，第恐春風作惡来。
奉要勝軒居實居士三首  其三 釋德洪 
柘岡陰滿雨初晴，野逕無人獨自行。一飯茅齋最瀟灑，香芽如玉待君烹。
摩陀歌贈乾上人 釋德洪  庐山 衡山
處處三門向南開，青山綠水自圍裹。鐘魚鳴時攤鉢盂，精粗随分喫些箇。一生受用只如此，何用忙忙脚踏火。口閑莫說事，留取吞飯顆。眼明穿得針，要自時補破。粥後眠一覺，不著溲漲亦不起。齋後行數步，不是肚膨也打過。我不求世人，世人不求我。時時牽衣領，臃腫包頭渦。一味怯風吹耳朵，世上許多人。枿枿猶如蟻旋磨，團團並頭争什麽。一籌輸與摩陀板頭盤脚坐，人言南嶽好。奇峰七十朵，廬山更是好。瀑布垂天雲，净色不受涴。殿閣參差如畫出，萬人圍遶看登坐。汝若學道便成佛，汝若不學地獄禍。眼看鼻孔也尋常，六月日頭甚熱火。一籌輸與摩陀看屋卧，喚渠挽不来，送渠推不可。摩陀摩陀，無如之何。問著不答，好啞大哥。
讀禪要法 釋德洪 
天王如来現于世，文殊思往問法義。便遭貶向鐵圍山，須臾復攝文殊至。文殊拜起依位住，問我此謫坐何過。佛言汝自墮艱難，故起現行爲不可。佛邊女子名離意，端然入定方七歲。又問何以不逐之，佛言此女久無意。女以無意逐獲免，十方来衆何不遣。如来自在神足禪，有意測之近成遠。
送端上人入黄龍 釋德洪 
一箇面如楪子大，眼耳鼻舌分疆界。髑髏裏面都不言，聽渠外邊争揑怪。日用經行坐卧中，一段光明沒遮蓋。端上人，會不會，會與不會俱窒礙。如見靈源瞌睡翁，石火光中著精彩。
好菩薩 釋德洪 
好菩薩，人中来。好菩薩，羊中来。女媧弄土飛塵埃，洛陽樓閣非願力。衆生業影空崔嵬，苾芻心不在法道，鮮衣美食何爲哉。好菩薩，人中来。好菩薩，羊中来。女媧弄土飛塵埃。
慎姪来侍求偈 釋德洪 
十方都盧是箇虎，玄沙斫柴見不怖。傍却報僧云是汝，言中有響今誰悟。華林年少相體解，庵中與之同行住。誰會呼作大小空，癡兒見之毛卓竪。我居十年無侍者，呼喚應時随指顧。有人問著是何宗，萬里無雲霜月苦。
變禪者歸蔣山見佛果乞偈 釋德洪  洞庭湖
霸陵將軍萬人敵，射虎飲羽馬躃易。下馬視之輙一笑，寧知虎爲草中石。控弦復射又中的，砉然有聲箭不入。將軍但知爲石耳，坐令疑虎心相失。諸方今誰達此機，蔣山老勤默而識。變公心挂蔣山雲，浩然欲歸約不得。洞庭青草水粘天，高帆摩空一千尺。仰看浪摧碧玉山，此時法界毛端集。
送逸禪者歸荆南見無盡居士 釋德洪 
長沙大蟲方肉醉，倚樹痾癢威見尾。逸禪来展寂子機，舉足欲促適其睡。後身荆州張曲江，解鍛佛祖如老龐。如聞去作丹霞問，正當一口吸西江。西江一口吸得盡，是汝法身應有賸。要令川客讀此詩，都作蔣山吞栗硬。
警策 釋德洪 
汝未辦道業，何能超塵累。但觀身精進，則知心猛利。日中乃當食，食不敢盡味。夜分而後寢，寢不敢熟睡。貪入光明想，貪證法明智。是名心出家，是名身出世。大哉無累神，合此有道器。若具所行心，件件俱不是。而稱釋氏子，動止是羞愧。
雲菴和尚生辰燒香偈 釋德洪 
直心是道無虚假，是牛何曾呼作馬。平生日日常一般，但知九旬爲一夏。聲色峥嶸争蓋覆，法身散失無尋處。因緣時節屬今朝，不用追求全體露。七十八年彈指過，元来諸數不曾墮。南臺再拜炷爐香，重渠當時不說破。
雲菴生日空印設供作偈福嚴南臺萬壽三老與焉次韻 釋德洪 
不見叢林老陕西，鐵牛生得石牛兒。泐潭撲面紅塵起，四海禪流滿地疑。溈山作人熱心肺，冷處著火人方知。龍山說偈聊戲耳，萬象驚叫天魔悲。三生大士視雲漢，和倡四座知爲誰。南臺拱讀萬壽笑，生機妙語皆臨時。諸方傳誦著精彩，不是龍山唱和詩。
欽禪者乞偈 釋德洪 
三世如来所說，開遮或擒或縱。一切微塵句偈，只明衆生日用。譬如一室千燈，其光不雜不共。無色天女擊鼓，四大部洲頭痛。一切智智清净，開合不成痕縫。欽禪一等行脚，莫聽虜子取奉。若說有法可傳，但作眼見鼻孔。
宣上人天真庵 釋德洪 
醉李宣道者，活計太天真。把茅蓋頭處，只就松樹身。樹邊有石兩三塊，便與傾倒爲比鄰。眼子崒嵂奇，寂寂亦惺惺。却倩松風替說法，而石側耳聽。宣公咄云，直饒聽得如器盛水瀉，也是外来之□。何如我此横眠坐睡，佛祖一齊喪氣。
題草衣巖 釋德洪 
祝融凌寒空，方陟緣雲徑。此山翠被重，有巖如側磬。拂石聊枕肱，便覺諸緣静。萬瓦粲霜曉，千里增目迥。石頭有高弟，衣草却心病。千年續燈人，誰接懸絲命。
送先上人親潛菴 釋德洪 
潛菴九十一，自是百歲人。造物偶遺漏，頓置漳水濱。先禪江西来，邈得渠儂真。展挂雪色壁，毛髪皆精神。三玄合水乳，五位透金塵。譬如百衲帔，歲晚思惠新。臊僧不肯信，眼肉懸千斤。飛兔略燕楚，敏若臂屈伸。衲子參活意，擊電飛機輪。寧如臊僧徒，蠢蠢粘唾津。
珪上人兩過吾家既去作此 釋德洪 
牛鳴馬不仰，火必就燥地。應真隱躭源，寂子一再至。至言無緣飾，大道甚簡易。三關不却人，見者自擬議。法身忽有賸，佛祖俱喪氣。君看暮歸人，徑去方掉臂。
送親上人乞食三首  其一 釋德洪 
荆簪女，工採桑。畫鴉女，衣羅紈。赤脚人，趁兔鹿。著靴人，飽食肉。百丈出家不害癡，一日不作一日饑。後生十指不點水，得便宜是落便宜。親禪學道不檐板，自然公辦私亦辦。新年持鉢走衡湘，要令一衆毛孔香。
送親上人乞食三首  其二 釋德洪 
雖應鋒機，不是語句。鴨寒下水，雞寒上樹。不妨辦衆，推究自己。一手摸魚，一手戽水。推開三玄玉鏁，揩拭同真十智。要知天下南臺，口含三十六齒。夜歸候門立地笑，眼腦癡憨肚裏峭。緣来點鐵成金法，白揣與人人不要。
送親上人乞食三首  其三 釋德洪 
以有夢幻身，安能軃饑渇。剃頭捨飾好，則以乞爲活。鍊盡世間心，方稱閒披衲。格言非汝欺，餘塵尚諸學。吾師三界尊，食時亦持鉢。春風吹湘雲，萬峰寒踢卓。出門一句子，團團生四角。
讀龍勝尊者語 釋德洪 
鼓聲無作者，有作必有處。乃知畢竟空，誑惑凡耳故。鏡象無生滅，生滅則有體。乃知畢竟空，誑惑凡眼爾。以我如實知，法無心外者。若人見自心，一切如幻化。
花藥英禪師生日其子通慧設齋作此 釋德洪 
甲辰臘旦底時節，太虚完全無一缺。陷虎機參陕右禪，罵人觜是新羅鐵。雲居老子最精鋭，長笑師兄難控制。龍象蹴踏非驢堪，鵝王擇乳非鴨類。睡快庵中知見香，試焚一銖熏十方。不在鼻端空與木，畢竟此香何處藏。
四偈  其一 釋德洪 
妒忌之火，焚燒善根。增惡果報，壞好名聞。以著我故，見慢增勝。瞋所蓋纒，心不清浄。大則壞國，小則殺身。從古至今，數如沙塵。既會愛憎，當衣慈忍。如是進者，名真随順。
四偈  其二 釋德洪 
見勝進者，心生嫉妒。以苾芻相，包蛇虺怒。不敢以身，而先天下。三人同行，必有師者。孔老之聖，行已如此。奈何懷瞋，而稱釋子。子以緣差，我故痛告。盡世間心，乃可學道。
四偈  其三 釋德洪 
瞋恚現行時，無明所迷醉。不知自之失，但見他人是。如人在暗處，見外不見裏。大哉聖人學，事事必求己。
四偈  其四 釋德洪 
曹谿傳祖位，夜舂先屈身。童子誦句偈，乃稱曰上人。南山證果位，天神常伏膺。自以本持律，不敢稱大乘。
日用 釋德洪 
晝爲情緣，夜爲惡想。譬如血脉，流注不斷。笑喜怒罵，折旋俯仰。我觀箇中，無三界相。山河大地，與意俱喪。十方分身，向此安葬。耳中有塵，捕風縛響。舌頭無骨，如拳展掌。嬰兒哆啝，語無背向。終必得物，人不敢誑。是堅密身，獨露萬象。纔落意地，即同侣伴。
八月十六入南昌右獄作對治偈 釋德洪 
那落迦中，論刼受苦。焚鐵其地，汁銅其柱。魚鱠而臠，爪分而鋸。於一日夕，有萬痛楚。我避世紛，重閉其户。而此知識，勃然而怒。吏收付官，於此土住。自尋其罪，焦芽石女。然非天人，所能見與。自業成熟，現行會遇。受盡還無，無可措慮。我作是觀，上契佛祖。
食不繼偈 釋德洪 
觀餓鬼趣，論劫饑渇。針鋒其咽，火聚其髪。晝夜號呼，百千死活。我常飽暖，今暫缺乏。當生大悲，入此觀法。
讀巘禪師錄 釋德洪 
白衣微涴輙易覺，軟泥硬地俱隱脚。自家力量那借人，了義心頭無處著。實無一法可相傳，直語臨機休卜度。
次韻李商老送杲上人還石門 釋德洪 
解彈無絃琴，急拍紅牙碎。得生覩史天，冤債有頭對。須知泐潭禪，妙出言詮外。猛焰爐中墮指冰，箭鋒拄處君休昧。
永明禪師生日 釋德洪 
教乘法檀越，宗門禪判官。今朝藏不得，推出與人看。看看，夜行只管貪明月，不覺渾身露水寒。
墮軒 釋德洪 
當初二祖說禪，拜起依位而立。後来百丈聽法，卷却坐前拜席。曹山一墮二目，老兒衣穿骨露。譬如彈指閣前，門開還合如故。
棗柏生辰 釋德洪 
十世古今圓當念，日用當以何法驗。夢中享盡百年榮，黄梁未熟路傍店。乃知無明無性體，狂逐妄緣顛倒轉。棗柏指我此妙門，故能千偈如瓴建。
三月十七老黄龍生辰 釋德洪 
黄龍三月十有七，天下衲僧信不及。盡道三關透者難，鼻直眼横誰不識。滿院東風花不言，死生情盡於今日。汨羅江上小叢林，放意說禪無愧色。
黄龍生辰因閲晦堂偈作此 釋德洪 
萬古知音是今日，晦堂古錐口門窄。今既不来昔不往，桃花落盡春狼籍。南臺茗椀薦爐香，世禮叢林笑未忘。只箇死生收不得，夢中聲色謾遮藏。
正月六日南安巖主生辰 釋德洪 
生死樅然無背面，名字由汝舌頭轉。昔日曾死今應生，今日是生何不見。是俗何故無鬚髪，是僧何不著伽梨。僧俗死生明不得，團欒一句匾如錐。
超禪師示衆云見聞覺知只可一度 釋德洪 
見聞覺知只一度，如刀斫水終不破。細尋痕迹了無有，謂無破處則不可。譬如密室風寂然，謂風無有俱是過。以扇爲風則動揺，風本不動汝會麽。
不能争得偈 釋德洪 
頭顱枿枿貪肉臠，眼孔巴巴憎妒聚。但尋他人是非說，不知自己敗闕露。鬭死他年輸與我，鬭生今日不及汝。見時先意相不審，各自念佛修行去。
雲菴和尚生日燒香偈 釋德洪 
妄見往来顛倒性，智入三際刹那定。即此名言是污染，知爲污染心清浄。此知不屬緣非緣，一絲不挂魚脱淵。夢幻死生藏不得，永夜清宵常現前。
戊戌歲元日夢雲菴携登塔問答甚多覺而忘之作此 釋德洪 
政和八年四十八，一念了知一切法。顛倒妄想垢消滅，平等性智光通達。常令現前絕功勳，不欲染污差毫髪。雲庵夢中提誨我，不然何以同登塔。